Taraxacum officinale

El pisacan, radìcio mato, castracan (nome sientifego (Taraxacum officinale [Weber ex Wiggers, 1780]) el ze na pianta a fioro (anzosperma) apartegnente a ła fameja de łe Asteracee. L'epìteto spesìfego, officinale, el ghene segna łe virtù medegamentałi, conoseste fin da l'antighità e sfrutae co ła doparasion de łe so raize e de łe so foje.

Inte i vari diałeti de ła łéngua vèneta el połe ciapar altri nomi, cofà bruzaoci inte el vèneto sentrałe, radiceła inte el veronezo, trentin e alto vizentin o supion inte el vèneto setentrionałe

In todesco el se ciama Loewenzahn, in inglese dandelion, in taljàn tarassaco, dente di leone o soffione. El ga de łe fojete coi bordi tuti tajà a formar come dei "denti" a punta (da qua el nome in taljàn e todesco). Ste foje łe vien su tute insieme da ła tera e łe fa de łe rosete. In sima al pecol, da apriłe a otobre, sbocia el fiore tipico zało, che a ła fin el se trasforma in na bala tonda e bianca de pełuki: basta sofiarghe sora e i scapa via tuti (da qua l'altro nome in taljàn).

 Morfolozia 
El ze na pianta erbàsea e perene, de 10 a 30 cm de altura. El ga na grosa raiza a fiton da ła cuała el se svilupa, a liveło del teren, na rozeta bazałe de foje co de łe ganbete curte e interae.
Łe foje łe ze sénpleghe, oblonghe, lanseołae e lobae, col màrzene dentà e privae de stìpołi.

El fusto, che el se evolve dopo da łe foje, el ze un scao vodo, glabro e latezenozo, portante a l'àpeze na infioresensa zało-dorada, ciamada capołin. El capołin el ze formà da do fiłe de bratèe inmenbranae, curvae verso indrio co ła funsion de càłeze, che i sara drento de lori el risetàcoło, sora del cuało i ga drento un sentenaro de fioreti, diti flóscułi.

Ogni fioro el ze ermafrodito e de forma ligułada, o sia ła coroła ła ga na parte inferiora tubołada da ła cuała se slonga un slongamento nastroforme (lìguła) conponesto dai pètałi. L'andròseo el ze formà da 5 stami co antere saldae a tubo; el zineseo da un ovario ìnfero, bi-carpełare e uniłocułare, ognuno el contien un soło òvuło e coligà, traverso un stiło emerzente dal tubo, a un stima bìfido.

La fioridura ła se ga in primavera par ła majorparte in apriłe-majo ma ła se połe slongar finmente autuno. L'impołinasion ła ze de sòłito entomògama, o sia traverso de inseti pronubi, ma ła połe èsarghe anca gràsie al vento (anemògama). Da ogni fioro se svilupa on achènio, fruto seco indeisente, privà de endosperma e che el ga el tìpego papo: un ciufo de pełi bianchi, che i se ga orizenà dal càłeze modifegà, che, fazendo da paracadute, el juta insieme al vento a ła dispersion de ła samesa, co sta cuà ła se destaca dal capołin.

Łe foje łe ga tanti sałi minerałi e vitamine. El pisacàn el se ciama cusì parchè el ga anca na bona atività diuretica.

In cusina se dopara łe foje tenare de ła primavera, mejo se prima che vegna su i fiori. Se pol magnarle crue in sałata o cote co toketi de łardo o metarle inte el risoto (risi e radici). I buti, prima che se verza i fiori, i se mete via sotaxeo, come i càpari.

Tasonomia
Taraxacum officinale Weber ex Wiggers

Sinònemi
Chondrilla taraxacum (L.) Stokes 
Leontodon taraxacum L.
In altre łéngue

Categoria:Asteraceae